Il-fatt li l-Kap tal-Oppożizzjoni jipprova jilgħab għall-gallarija daqs li kieku huwa xi paladin tal-ġurnaliżmu hija raġuni oħra għaliex ħadd m'għadu jieħu lill-Partit Nazzjonalista bis-serjetà. Dan qalu l-Partit Laburista fi stqarrija fejn sostna wkoll li Adrian Delia kien l-istess persuna li kien ressaq diversi protesti kull darba li l-istazzjon nazzjonali għażel li jxandar konferenzi tal-aħbarijiet tal-Gvern li jkunu ta' interess nazzjonali, bid-domandi kollha tal-ġurnalisti, l-iktar b'rabta ma' miżuri kontra l-pandemija. Il-Partit Laburista kompla jistqarr li bejn ix-xhur ta' Marzu u Ġunju li għaddew il-Partit Nazzjonalista ilmenta mill-inqas 10 darbiet mal-istazzjon nazzjonali jew mal-Awtorita tax-Xandir fuq paranoia ta' żbilanċ politiku. Għaldaqstant, għal wieħed mill-ilmenti mressqa mill-Partit Nazzjonalista propju fit-18 ta' Mejju li għadda, l-Awtorità tax-Xandir iddeċidiet li f'konferenzi tal-aħbarijiet futuri, l-istazzjon nazzjonali jibda jxandar biss il-parti fejn jitħabbru l-fatti ta' interess nazzjonali filwaqt li kummenti politiċi waqt it-tweġibiet għad-domandi tal-ġurnalisti jixxandru biss fuq pjattaformi diġitali jew servizzi oħra. "Issa, għax l-istazzjon nazzjonali qed isegwi d-direttiva tal-Awtorità tax-Xandir wara l-ilment tal-Partit Nazzjonalista, Adrian Delia ħareġ jgħid li qed issir forma ta' ċensura", kompla jgħid il-Partit Laburista. L-istqarrija temmet tgħid li għaldaqstant, il-Partit Laburista qed jifhem li, wara d-dikjarazzjoni tal-lum minn Adrian Delia, il-Partit Nazzjonalista mhux se jkollu iktar oġġezzjoni li konferenzi tal-aħbarijiet tal-Gvern li jkunu ta' interess nazzjonali jixxandru fl-intier tagħhom fuq l-istazzjon nazzjonali u mezzi oħra tax-xandir. L-awtorità tax-xandir tiċċara li kien il-PN li f'Ġunju ilmenta fuq ix-xandir tal-mistoqsijiet fil-konferenzi tal-aħbarijiet